גפני נגד עליית הח"כים להר הבית: "טיפשות, בורות וחוסר אחריות" | JDN - חדשות
זאב בלוי 28.08.2017 09:23
לפי תכנית פיילוט עליה הוחלט במשטרה, חברי כנסת יוכלו לעלות מחר, יום שלישי, להר הבית, אולם בשעות נפרדות בין ח"כים יהודים לערבים, על מנת למנוע עימותים. שרים לא יורשו לעלות כלל. "החלטת המשטרה מעוררת סערה רבה, בשל חומר האיסור ההלכתי לעלות להר הבית, עוון הכרוך באיסור כרת, ולנוכח החשש מתסיסה לאומנית ושפיכות דמים, רח"ל", מדווח הבוקר העיתון 'יתד נאמן'.
כזכור, עליית חברי הכנסת להר הבית נעצרה בנובמבר 2015 לאחר שהתברר שהח"כים מעוררים פרובוקציות. לאחר שנרגעו האירועים האלימים בהר הבית לפני מספר שבועות המליץ מפקד המחוז ניצב יהורם הלוי למפכ"ל המשטרה אלשיך, לחדש את עליית הח"כים היהודים והערבים.
במכתב שנשלח על-ידי קצין הכנסת, ניצב יוסף גריף, ציין כי התכנית הייתה אמורה להתקבל מוקדם הרבה יותר, אך נדחתה בשל הפיגוע הקשה שאירע בהר הבית לפני כחודשיים. לפי ההחלטה, לא תתאפשר נשיאת נאומים במהלך הביקור, לא יתאפשר מתן ראיונות לתקשורת במהלכו, לרבות בשערי הכניסה, ולא תותר כניסה או השתתפות בפגישות או דיונים במשרדי הווקף בהר הבית. כמו כן, חברי הכנסת לא ילוו בביקורם אישים חשובים אחרים בארץ או מחו"ל ולא יהיו מלווים בנציגים של אמצעי התקשורת.
יו"ר ועדת הכספים ח"כ הרב משה גפני, הביע מחאה חריפה לנוכח ההחלטה החמורה. "אני סובר שזו טעות גדולה", אמר אמש ל"יתד נאמן". "כתבתי גם לח"כ גליק, אשר פנה בקריאה לח"כים לעלות להר הבית, כי: ראשית, חל איסור הלכתי חמור לעלות להר הבית. דווקא בגלל שזה המקום המקודש ביותר לעם היהודי. על אחת כמה וכמה לאחר שהוכח שעליה להר הבית יוצרת בעיות הגובלות בפגיעה בחיי אדם ויוצרת אינתיפאדה, כפי שהוכח כבר בעבר, והדבר מביא את הציבור המוסלמי בכל העולם, אשר חלקו אינו נגד ישראל, והופך אותו ל'אנטי', מחשש לפגיעה בנושא המוסלמי.
"לכן אני מתנגד בכל תוקף להחלטה האומללה הזו ומוחה נגדה. הדבר מעיד על טיפשות, לאומנות, בורות, חוסר אחריות מהמדרגה הראשונה, ובעיקר חוסר יראת שמים".
מאמר קודםהפקרות: 50% מהצעירים במדינה נהגו לפחות פעם אחת ללא רישיון
המאמר הבאהדף היומי: עברית – אידיש • הרב יצחק זעקל פולק • סנהדרין דף ל"ט